10 yatichäwi
¿Kunjamsa familjam Diosar yupaychapjje?
Jehová Diosampi ukat familia taypin sum apasipjjañapatakejja, nayra tiempotpachwa Jehová Diosajj familianakan tantachtʼasipjjañap munäna (Deuteronomio 6:6, 7). Ukatwa Jehová Diosan Qhanañchirinakapajj familjam Diosar yupaychañatak semanan mä kuti tantachtʼasiñatak tiempo apstʼasipjje, ukhamatwa kuntï sapa maynitakejj wakiski ukarjam Bibliat yatjjatapjje, ukajj janiw taman tantachäwinakjamäkiti. Ukat sapäpki ukanakasa, Diosar jukʼamp jakʼachasiñatakiw kuntï Bibliat yatjjatañ munapki uk yatjjatañatak tiempo apstʼasipjjaspa.
Diosaruw jukʼamp jakʼachasipjje. “Diosar jakʼachasipjjam, jupasti jumanakarojj jakʼachasirakiniwa.” (Santiago 4:8.) Kunjam Diosasa ukat kunanak luririsa ukanak maynejj Biblian liytʼki ukhajja, jukʼampwa Jehová Diosar uñtʼi. Ukhamajj Biblia liytʼasaw familjam Diosar yupaychañ qalltapjjasma, ukatakejj Diosan Arunakap Yatiyañatak Escuela siski uka tantachäwin programaparjamaw Bibliat liytʼasispa. Ukat sapa mayniw mä jukʼakam liytʼasin kunanaktï yateqki ukanak arstʼaspa.
Familjam sum apasiñatakiw yanaptʼi. Chacha warminakasa, jan ukajj awk taykanakas wawanakapamp Bibliat liytʼapki ukhajja, jukʼamp munasiñampiw uñjasipjje. Ukatwa familjam Diosar yupaychañatak tantachäwejja, taqens wali suytʼata ukat kusiskañ tantachäwiñapawa. Yaqhep awk taykanakajja, qhawqha maranis wawanakapajja ukat kunas jupanakar yanaptʼaspa, ukarjamaw Yatiyañataki revistatsa, jan ukajj Bibliat apstʼat yaqha qellqatanakatsa yatjjatapjje, ukat kuna jan waltʼäwinsa wawanakapajj escuelan uñjasipjje ukat kunjamsa ukanak askichapjjaspa ukanakwa amuykiptʼapjje. Ukatjja, kawkïr qʼochunakas jutïr tantachäwin qʼochusini ukanaksa qʼochtʼapjjarakispawa. Ukat tukuyatarojj juntuw kuns manqtʼasipjjarakispa.
Familjam Diosar yupaychañatak sapa semana tantachtʼasisajja, Diosan Arupat liytʼañajj wali kusiskañ horasañapatakiw yanaptʼi, ukat Jehová Diosas ukham chʼamachasipjjatapatjja, bendicirakiniwa (Salmo 1:1-3).
¿Kunatsa semanan familjam Diosar yupaychañatak tiempo apstʼasipjje?
Uka tantachäwin sum apasiñapatakejja, ¿kunsa awk taykanakajj lurapjjaspa?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn